**Polisi Cadwraeth Ddigidol**

[Cyflwyniad 1](#_Toc191910974)

[Awdurdodau 1](#_Toc191910975)

[Nodau 2](#_Toc191910976)

[Amcanion 2](#_Toc191910977)

[Safonau a Systemau 3](#_Toc191910978)

Adnoddau, Cynaliadwyedd a Risgiau [3](#_Toc191910979)

[Polisïau a Chynlluniau Cysylltiedig 4](#_Toc191910980)

[Adolygiad 4](#_Toc191910981)

# **Cyflwyniad**

Ers 1938 mae Archifau Gwent wedi sicrhau gwarchod treftadaeth archifol Gwent, er mwyn diogelu'r asedau anhygoel hyn i'w defnyddio nawr ac yn y dyfodol drwy reoli'r archifau'n gywir i safonau proffesiynol. Rydym yn gwarchod, yn cadw ac yn gwneud yn hygyrch etifeddiaeth archifol yr ardal a gwmpesir gan hen Sir Weinyddol Gwent.

# **Awdurdodau**

Mae gan Archifau Gwent ddyletswydd statudol i gadw'r cofnodion unigryw sydd yn eu gofal ar gyfer cenedlaethau'r dyfodol o dan y ddeddfwriaeth ganlynol:

* Deddfau Cofnodion Cyhoeddus 1958, 1967
* Deddf Llywodraeth Leol 1972
* Deddf Llywodraeth Leol (Cymru) 1994
* Deddf Rhyddid Gwybodaeth 2000
* Deddf Diogelu Data 2018
* Rheoliadau Gwybodaeth Amgylcheddol 2005
* Deddf Llywodraeth Leol (Cofnodion) 1962
* Mesur Cofrestrau a Chofnodion Plwyfol 1978
* Deddf Diwygio a Llywodraethu Cyfansoddiadol 2010

Mae Archifau Gwent yn Wasanaeth Archifau Achrededig.

# **Nodau**

Mae'r ddogfen hon yn nodi'r egwyddorion sy'n llywio'r gweithgareddau cadwraeth ddigidol y mae eu hangen i gyflawni dyletswyddau statudol Archifau Gwent. Mae'n cyflwyno'n glir y nod o hyrwyddo'r defnydd o gofnodion digidol tra'n sicrhau eu bod yn cael eu storio a'u cadw yn ddiogel ac yn briodol.

# **Amcanion**

Amcanion y Polisi yw sicrhau bod archifau digidol yn parhau i fod yn ddibynadwy, yn ddilys a bod modd eu defnyddio, dros amser. Sicrheir hyn trwy'r dulliau canlynol:

* Darparu seilwaith technegol cadarn, dibynadwy, graddadwy a diogel ar gyfer storio deunydd digidol, mewn partneriaeth â chyrff eraill
* Sicrhau cynaliadwyedd hirdymor yr asedau digidol hynny sydd wedi'u dewis i'w cadw
* Ymgysylltu â'r darparwyr TGCh i helpu i sicrhau bod rheolaeth asedau digidol yn cael ei gynnal mewn modd priodol, gan hwyluso cadwraeth barhaol y rheiny a ystyrir yn arwyddocaol yn y pen draw o safbwynt archifol
* Darparu mynediad cyhoeddus i wrthrychau digidol a gedwir yn y system rheoli asedau digidol, lle mae hawliau'n caniatáu
* Gweithredu llifoedd gwaith effeithlon ar gyfer rheoli cylch bywyd deunydd digidol
* Annog staff i arloesi, datblygu arbenigedd, trosglwyddo sgiliau, a darparu'r amgylchedd i alluogi hyn i ddigwydd
* Ymgorffori cadwraeth ddigidol yng ngweithgareddau Archifau Gwent
* Cydweithio â chyrff eraill i warchod asedau digidol Cymru

**Cofnodion a gasglwyd**

Mae'r cofnodion digidol a gasglwyd gan Archifau Gwent yn cynnwys, neu gallant gynnwys y canlynol:

* Fersiynau amgen digidol o ddeunydd analog a ganlyniad i raglenni digideiddio Archifau Gwent
* Casgliadau sy'n cynnwys elfen ddigidol o’r cychwyn, gan gynnwys meddalwedd a chaledwedd, naill ai'n gyfan gwbl neu'n rhannol
* Gwrthrychau digidol eraill fel cynhyrchion mapio digidol neu ffotograffau digidol

At ddibenion cadwraeth, nid yw'r polisi hwn yn cynnwys copïau digidol o gasgliadau a gedwir yn Archifau Gwent ond a ddarperir eraill (e.e. Ancestry.com a Findmypast.co.uk). Mae mynediad i'r deunyddiau hyn fel arfer yn digwydd trwy danysgrifiad a chytundebau trwyddedu, a bydd mynediad i'r adnodd yn dod i ben ar ddiwedd y cytundeb.

# **Safonau a Systemau**

Bydd Archifau Gwent yn cydymffurfio â'r safonau cydnabyddedig ar gyfer cadwraeth ddigidol a bydd yn gweithio mewn partneriaeth â Llyfrgell Genedlaethol Cymru a grŵp Cadwraeth Ddigidol Cymru gyfan ar ddatblygu seilwaith systemau sy'n cydymffurfio â System Gwybodaeth Archifol Agored (OAIS).

Mae Archifau Gwent yn defnyddio Preservica fel Meddalwedd Cadwraeth Ddigidol i brosesu a diogelu archifau digidol, ac i ddarparu mynediad cyhoeddus i'r cofnod lle bo hynny'n briodol o dan ddeddfwriaeth mynediad a pholisïau Archifau Gwent.

**Rolau a Chyfrifoldebau**

Mae'r cyfrifoldeb am weithredu'r Polisi gyda’r Rheolwr Cofnodion Gwybodaeth a Data yn Archifau Gwent. Cynorthwyodd Grŵp Gweithredu Cadwraeth Ddigidol Archifau Gwent gyda'r gwaith o ddatblygu a gweithredu llifoedd gwaith a gweithdrefnau effeithiol ar gyfer prosesu a storio casgliadau digidol a mynediad atynt. Roedd hyn yn golygu cydweithio â Llyfrgell Genedlaethol Cymru a Grŵp Cadwraeth Ddigidol Cymru gyfan.

Mae pob aelod o staff yn cael cyfleoedd i gael hyfforddiant sy'n berthnasol i'w rôl. Mae hyfforddiant system-benodol wedi'i ddarparu gan Preservica.

Bydd Archifau Gwent yn parhau i weithio ac ymgysylltu â Llyfrgell Genedlaethol Cymru a Grŵp Cadwraeth Ddigidol Cymru gyfan, a bydd yn cydweithio ar welliannau i arfer gorau, llif gwaith a gweithdrefnau Cadwraeth Ddigidol.

# **Adnoddau, Cynaliadwyedd a Risgiau**

Bydd Archifau Gwent yn parhau i weithio mewn partneriaeth ag archifau eraill yng Nghymru i ymgorffori Preservica ac i adolygu a diweddaru'r holl bolisïau, cynlluniau a gweithdrefnau.

Os na fydd Archifau Gwent yn gweithredu ac yn datblygu'r Polisi hwn i sicrhau cynaliadwyedd hirdymor y cofnodion digidol yn eu gofal, efallai y byddant yn:

* colli uniondeb fel Man Adneuo cymeradwy ac fel Archif Achrededig
* peryglu y byddant yn peidio â chydymffurfio â Deddf Rhyddid Gwybodaeth 2000 a Deddf Diogelu Data 2018
* methu â bodloni disgwyliadau eu defnyddwyr
* wynebu costau uwch wrth adfer asedau a gwasanaethau digidol
* peidio â gallu cyfrannu at fentrau cydweithredol neu fanteisio arnynt

# **Polisïau a Chynlluniau Cysylltiedig**

Mae’r Polisi hwn yn cyd-fynd â’r [Polisi Cadwedigaeth Ddigidol i Gymru](https://archifau.cymru/2017/11/24/polisi-cadwedigaeth-ddigidol-i-gymru/) a’i atodiad technegol yn ogystal â [pholisïau canlynol Archifau Gwent](https://www.gwentarchives.gov.uk/en/about-us/policies-and-governance/):

* Polisi Mynediad
* Polisi Gwerthuso
* Polisi Gwybodaeth Casgliadau
* Polisi Gofal a Chadwraeth Casgliadau
* Polisi Rheolaeth Casgliadau
* Cynllun Paratoi ar gyfer Argyfwng
* Polisi Casgliadau Llyfrgell

# **Adolygiad**

Cymeradwywyd y polisi hwn gan Gydbwyllgor Archifau Gwent ym mis Mawrth 2025. Bydd yn cael ei adolygu ym mis Ebrill 2027 neu'n gynt os bydd amgylchiadau'n mynnu.